เรขา

**ภานุเรขา คเณศาน** (; ; ; ; เกิด 10 ตุลาคม ค.ศ. 1954) หรือที่รู้จักกันในชื่อการแสดงว่า **เรขา** (; ) เป็นนักแสดงชาวอินเดียที่ส่วนใหญ่แสดงในภาพยนตร์ภาษาฮินดี เธอได้รับการยอมรับว่าเป็นหนึ่งในนักแสดงหญิงที่ยอดเยี่ยมที่สุดในวงการภาพยนตร์อินเดีย เธอแสดงในภาพยนตร์มากกว่า 200 เรื่อง และได้รับรางวัลมากมาย รวมถึงรางวัลภาพยนตร์แห่งชาติ 1 รางวัล และรางวัลฟิล์มแฟร์ 3 รางวัล เธอมักรับบทเป็นตัวละครหญิงที่แข็งแกร่งและซับซ้อน ตั้งแต่ตัวละครสมมติไปจนถึงตัวละครจากวรรณกรรม ทั้งในภาพยนตร์กระแสหลักและภาพยนตร์ค่ายอิสระ แม้ว่าอาชีพการงานของเธอจะผ่านช่วงเวลาที่ตกต่ำมาเล็กน้อย แต่เรขาได้รับชื่อเสียงในด้านการพลิกบทบาทตัวเองหลายครั้ง และได้รับการยกย่องในความสามารถในการรักษาชื่อเสียงของเธอ ในปี ค.ศ. 2010 รัฐบาลอินเดียได้มอบรางวัลปัทมะ ศรี ซึ่งเป็นรางวัลพลเรือนสูงสุดอันดับสี่ของอินเดียให้แก่เธอ

เรขาเป็นลูกสาวของนักแสดง ปุษปาวลี และ เจมินี คเณศาน เธอเริ่มต้นอาชีพนักแสดงตั้งแต่อายุยังน้อยในภาพยนตร์ภาษาเตลูกูเรื่อง *อินติ กุฏฏุ* (Inti Guttu - ค.ศ. 1958) และ *รังกุลา รัตนัม* (Rangula Ratnam - ค.ศ. 1966) ภาพยนตร์เรื่องแรกที่เธอรับบทนำคือภาพยนตร์ภาษากันนาดาเรื่อง *โอเปอเรชัน แจ็กพอต นัลลี ซี.ไอ.ดี. 999* (Operation Jackpot Nalli C.I.D 999 - ค.ศ. 1969) การเปิดตัวในวงการภาพยนตร์ฮินดีของเธอด้วยเรื่อง *สาวัน บาโดน* (Sawan Bhadon - ค.ศ. 1970) ทำให้เธอกลายเป็นดาวรุ่ง แต่ถึงแม้ภาพยนตร์ในช่วงแรก ๆ ของเธอจะประสบความสำเร็จหลายเรื่อง เธอก็มักถูกวิพากษ์วิจารณ์ในสื่อเรื่องรูปลักษณ์และน้ำหนักตัว ด้วยแรงผลักดันจากคำวิจารณ์ เธอจึงเริ่มปรับปรุงรูปลักษณ์และพยายามพัฒนาเทคนิคการแสดงและทักษะภาษาฮินดี ส่งผลให้เกิดการเปลี่ยนแปลงที่ได้รับการเผยแพร่อย่างกว้างขวาง การได้รับการยอมรับในช่วงต้นปี ค.ศ. 1978 ถือเป็นจุดเริ่มต้นของช่วงเวลาที่ประสบความสำเร็จที่สุดในอาชีพการงานของเธอ และเธอก็เป็นหนึ่งในดารานำของวงการภาพยนตร์ฮินดีตลอดช่วงทศวรรษ 1980 และต้นทศวรรษ 1990

เรขาได้รับรางวัลฟิล์มแฟร์สาขานักแสดงนำหญิงยอดเยี่ยมเป็นครั้งแรกจากการแสดงในภาพยนตร์ตลกเรื่อง *ขุบสุรัต* (Khubsoorat - ค.ศ. 1980) แม้ว่าส่วนใหญ่เธอจะมีผลงานในวงการภาพยนตร์ภาษาฮินดีที่เป็นที่นิยม แต่ในช่วงเวลานี้เธอก็ได้ลองเข้าสู่วงการภาพยนตร์นอกกระแส ซึ่งเป็นกระแสภาพยนตร์ศิลปะแนวสัจนิยมใหม่ บทบาทของเธอในฐานะนางคณิกาคลาสสิกใน *อุมราว จาน* (Umrao Jaan - ค.ศ. 1981) ทำให้เธอได้รับรางวัลภาพยนตร์แห่งชาติสาขานักแสดงนำหญิงยอดเยี่ยม หลังจากประสบกับความล้มเหลวเล็กน้อยในช่วงกลางทศวรรษ 1980 เธอก็เป็นหนึ่งในนักแสดงหญิงที่นำกระแสภาพยนตร์แก้แค้นที่เน้นผู้หญิงเป็นศูนย์กลาง โดยเริ่มต้นจาก *ขุน บารี มาง* (Khoon Bhari Maang - ค.ศ. 1988) ซึ่งทำให้เธอได้รับรางวัลนักแสดงนำหญิงยอดเยี่ยมจากฟิล์มแฟร์เป็นครั้งที่สอง

อย่างไรก็ตาม ผลงานของเรขาในทศวรรษต่อมานั้นน้อยลงอย่างเห็นได้ชัด บทบาทของเธอในช่วงต้นทศวรรษ 1990 ส่วนใหญ่ได้รับการวิจารณ์ในแง่ลบเล็กน้อย ในปี ค.ศ. 1996 เธอพลิกบทบาทมารับบทเป็นหัวหน้าแก๊งมาเฟียในภาพยนตร์แอ็คชั่นระทึกขวัญเรื่อง *ขิลาดิโยน กา ขิลาดี* (Khiladiyon Ka Khiladi - ค.ศ. 1996) ซึ่งทำให้เธอได้รับรางวัลฟิล์มแฟร์ครั้งที่สามในสาขานักแสดงสมทบหญิงยอดเยี่ยม ในช่วงทศวรรษ 2000 เธอเริ่มรับบทเป็นแม่ ซึ่งรวมถึงบทบาทในภาพยนตร์ไซไฟเรื่อง *โกยี... มิล กยา* (Koi... Mil Gaya - ค.ศ. 2003) และภาคต่อซูเปอร์ฮีโร่เรื่อง *กฤษ* (Krrish - ค.ศ. 2006) ซึ่งประสบความสำเร็จในเชิงพาณิชย์ทั้งคู่ โดยเรื่องหลังสุดกลายเป็นภาพยนตร์ที่ทำรายได้สูงสุดของเธอ

นอกเหนือจากการแสดงแล้ว เรขาเคยดำรงตำแหน่งสมาชิกราชยาสภา ตั้งแต่ปี ค.ศ. 2012 ถึง ค.ศ. 2018 ชีวิตส่วนตัวและภาพลักษณ์สาธารณะของเธอเป็นที่สนใจและถูกพูดถึงในสื่ออยู่บ่อยครั้ง ตั้งแต่ช่วงทศวรรษ 1970 การแสดงคู่กับอมิตาภ บัจจันในภาพยนตร์ที่ประสบความสำเร็จหลายเรื่องของเธอ ทำให้เกิดการคาดเดาเรื่องความสัมพันธ์เชิงชู้สาวระหว่างทั้งสองอย่างต่อเนื่อง จนกระทั่งภาพยนตร์เรื่อง *สิลสิลา*  (Silsila - ค.ศ. 1981) ที่ทั้งสองแสดงนำ ซึ่งสะท้อนให้เห็นถึงการคาดการณ์ของสื่อ การแต่งงานครั้งเดียวของเธอกับมุเกศ อัครวาล นักอุตสาหกรรมและผู้ผลิตโทรทัศน์ในเดลี ในเดือนมีนาคม ค.ศ. 1990 จบลงในอีกเจ็ดเดือนต่อมาเมื่อเขาฆ่าตัวตาย ภาพลักษณ์สาธารณะของเรขามักเชื่อมโยงกับเสน่ห์ทางเพศ เธอไม่ค่อยเต็มใจที่จะให้สัมภาษณ์หรือพูดคุยเกี่ยวกับชีวิตของเธอ ซึ่งส่งผลให้เธอถูกมองว่าเป็นคนเก็บตัว

## อ้างอิง

## บรรณานุกรม

* 
* 
* 
* 
* 
* 
* 
* 
* 
* 
* 
* 
* 
* 
* 

## อ่านเพิ่มเติม
*
*
*
*
*
*
*
*
*

## แหล่งข้อมูลอื่น

* 
* 

หมวดหมู่:บุคคลที่ยังมีชีวิตอยู่
หมวดหมู่:นักแสดงอินเดีย
หมวดหมู่:ชาวเตลูกู
หมวดหมู่:ชาวทมิฬ
หมวดหมู่:บุคคลจากมุมไบ
หมวดหมู่:บุคคลจากเจนไน